רבים שואלים האם הנומרולוגיה נכונה על פי היהדות? אם התשובה שקפצה בראשכם היא שלילית, טעיתם. לקבלה ולנומרולוגיה קשר הדוק. תורת המספרים מייצגת חוקים המשפיעים עלינו באופן שמאפשר לנו לנתח בדיוק מירבי את גורלו ומזלו של האדם. אך בשונה מאוד מהנומרולוגיה המודרנית המוכרת כיום, הקבלה רואה במספרים עולמות מלאים וידע עצום שלא קיים באף מקום אחר.
ידוע כי לכל אות יש מספר מייצג. יוצא, אפוא, שהאדם מושפע הן מהאותיות והן מהמספרים המופיעים בשמו ובתאריך לידתו העברי. אך על מנת להבין את כוחם של המספרים אסביר מעט על משמעותם ופנימיותם. כל עולם החומר תלוי וקשור במספרים לקיומו, היות שהם מהווים בסיס הבנה של הצורות הגשמיות שבעולם. משכך, ביסודם של כל הדברים הארציים מונח המספר, והחומר לעולם יתבטא כמספר בצירוף גיאומטרי או מתמטי בשפה הניתנת לניסוח מספרי. כל שינוי או מצג בעולם החומר (פיזיקה) ניתן לתיאור במספרים: שטחים, קווים, גבהים וכדומה. מכאן, שלא תיתכן רציפות והמשכיות ללא מספרים. לעומת זאת, חכמת הקבלה טוענת כי המספר הוא התחלת הכל ובכוחו אף לחשוף מציאות רוחנית עמוקה יותר מאשר זו הגשמית. לשיטתה של הקבלה, לכל מספר ואות מכנה משותף הכרחי ולכל אות יש גימטריה שמסמלת כוח רוחני. כלומר, בשם האדם לא טמון רק כוח האותיות אלא גם הערך המספרי של האותיות. דוגמה קצרה: ערכה של האות מ' בגימטריה הוא 40. המספר 40 מסמל מהפך, טיהור ושינוי: כמובא במקרא: 40 שנה היו בני ישראל במדבר, 40 יום ו-40 לילה ארך המבול על הארץ, רק לאחר 40 יום מהעיבור נקראת אישה הרה אמא, וכן הלאה.
באותה דרך ניתן לראות גם את האות ו', שערכה 6 בגימטריה. 6 מסמל את מימד החומר שיכול לנוע רק לשישה כיוונים: מעלה, מטה, קדימה, אחורה, ימין ושמאל. חכמי הקבלה מסבירים כי המספר שבע מייצג את הרוחניות הבלתי מוגבלת הקיימת בבריאה ובאדם וככזה מבטא את הרוחניות המניעה את החומר. קרי, כשם שגוף האדם הוא חומרי ולו שישה צדדים, הנשמה שהיא החלק השביעי, מחיה את הגוף ומעניקה לו את כוח החיים.
בספר יצירה אנחנו לומדים כי כל דבר מורכב מעשר ספירות שהן ביטוי לתפישה האנושית של אופן, דרכי הנהגה וההתגלמות של הבורא בעולם. בשפת הקבלה, מספרים אינם סימנים מתמטיים מובהקים, אלא הם קודים בעלי אופי, שונות ומשמעות איכותית. לכן, אם ישנם עשר ספירות, יש בוודאי משמעות רעיונית מאחורי המספר. קרי, המספר עשר לא יתקיים אלמלא קדמו לו כל המספרים לפניו, וכל המספרים קשורים זה בזה כשרשרת "ומולידים" אלה את אלה, אך הם עדיין עומדים כיחידות עצמאיות ייחודיות במרחב.
בספרות הקבלה מכונה המספר 10 בשם 'המספר השלם'. המשמעות המיוחדת של המספר 10 נעוצה בעובדה שהוא מנהיג את הבסיס המתמטי של השיטה העשרונית הנהוגה בחיינו. כך גם כל מערכת הַסְּפָרוֹת בנויה על בסיס עשרוני. ספרי קבלה עתיקים כגון כתבי האר"י, הפרד"ס, דך אמונה ועוד, דנים בסיבת היות הבריאה כולה מושתתת ומנוהלת על ידי עשר ספירות, שכל אחת מהן מורכבת מעשרה מספרים וכן הלאה.
במקורות קדומים יותר קיימת התייחסות למספר אלף כאל המספר השלם. המדרש 'בראשית רבה' מציין שאת המספר 1000 כותבים "אלף" ובהיפוך אותיות "פלא", בכך קיים רמז לשם הבורא ולאחדותו.
החסידות מלמדת שהמספרים מבטאים וממחישים את ארבעת העולמות: האחדות (1-9) מייצגות את עולם העשייה, העשרות את עולם היצירה, המאות את עולם הבריאה, והאלפים את עולם האצילות.
כך מתקיים לו בתורת הקבלה השימוש במספרים ובשיטות מתמטיות כאמצעי להבנת מערכות גורל ומזל, הן בחיי הכלל והן בחיי הפרט. נושאים כמו עיכוב בזיווג, חוסר מזל, פרנסה קשה, חוסר הצלחות וכדומה, נבחנים, נמדדים ונבדקים בדיוק מופלא ומעורר השתאות נוכח אמיתות הדברים. הקבלה מעמידה לרשות האדם את ההכוונה, הכלים והדרך לצאת מחושך לאור גדול. מי שמרגיש חסימות ועיכובים בחייו יכול בהחלט לשפר, לחזק ולהגביה את כוח המזל בדרכים רוחניות טהורות. השינויים לא יאחרו להגיע, ואתם תיווכחו בוודאי לראות כי המזל יאיר לכם פנים וההצלחה והשפע יגיעו גם אליכם.
הנומרולוגיה המודרנית (פיתגורס) עוסקת רובה ככולה בשיטת הצמצומים, אולם זו הקבלית מונה למעלה ממאה שיטות חישוב שונות לכל עניין. היא עמוקה, שורשית, קדושה ומדויקת מעל לכל שיטה אחרת. הנומרולוגיה הקבלית הינה לוגיקה החוקרת את האמת המוחלטת תוך שימוש במספר להמחשת הרעיון ולחשיפתו על דרך ההיגיון. תופעה זו חוזרת ושזורה בספרות הקבלה, שבה יכולים להיות מיוצגים באמצעות מספר, מונחים רב מערכתיים אשר מקורם בתפישה הקבלית את המציאות המושתתת על 'עיגולים ויושר' (0, 1), כמובא בכתבי "עץ חיים". השימוש במספרים למטרות הבנת ולמידת המציאות הנבראת קיים בעולם הקבלה מזה אלפי שנים. הוא נשען על ידע עצום שהצטבר לאורך הדורות ומהווה גשר בין עולם החומר לעולם הרוח.